डमटाल (कांगड़ा)। पुलिस चौकी ठाकुरद्वारा के तहत आते गांव खानपुर में एक व्यक्ति की जेसीबी के नीचे आने से मौत हो गई। मृतक वहां पर चल रहे एक स्टोन क्रशर में बतौर चालक कार्य करता था। मृतक की पहचान बलवंत सिंह पुत्र होशियार सिंह निवासी बेेला इंदौरा के रूप में हुई है। थाना प्रभारी इंदौरा संदीप पठानिया ने बताया कि मृतक एक स्थानीय स्टोन क्रेशर पर काम करता था। वहां पर एक अन्य जेसीबी चालक गाड़ी को बैक कर रहा था, जिसे बलवंत सिंह इशारों से रास्ता बता रहा था। वहीं अंधेरा होने के कारण वह जेसीबी के नीचे आ गया। इसके बाद उसे गंभीर हालत में हालत में पठानकोट अस्पताल पहुंचाया गया, लेकिन उसने दम तोड़ दिया। वहीं पुलिस ने गुलाब सिंह पुत्र लाल सिंह निवासी धनवाल के बयानों के आधार पर जेसीबी ड्राइवर वरिंद्र सिंह पुत्र बलदेव सिंह निवासी बेला इंदौरा जिला कांगड़ा के खिलाफ विभिन्न धाराओं के तहत मामला दर्ज कर छानबीन शुरू कर दी है। वहीं शव का पोस्टमार्टम करवाकर उसे परिजनों के सुपुर्द कर दिया है।